બાઇબલ અને બીજા અંગ્રેજી સાહિત્યના અનુવાદ સાથે કર્મિષ્ઠ/કામઢા ફાધર ઈસુદાસ ક્વેલીએ એક યા બીજી જવાબદારીઓ પણ નિષ્ઠાપૂર્વક નિભાવી હતી. પણ એમના બધા જ પ્રકારના કામકાજો અને જવાબદારીઓમાં ગુજરાતી ભાષા અને સંસ્કૃતિ સાથેની એમની પ્રતિબદ્ધતા ખાસ નોંધપાત્ર છે. ફાધર ઈસુદાસ ગુજરાતમાં બધી રીતે એક ગુજરાતી બનીને જીવવામાં માનતા હતા અને એમના હાથ નીચેના બધા યુવાન ઈસુસંઘી બ્રધરોને ગુજરાતી ભાષા અને સંસ્કૃતિમાં પ્રભુત્વ મેળવવા માટે ખુદ પોતાના જીવનથી પ્રેરણા અને પ્રોત્સાહન આપતા હતા. એમનું સહૃદયી માર્ગદર્શન મારા જેવા બધા યુવાન ઈસુસંઘીઓને સર્વદા સ્વીકાર્ય હતું.